ลุ้น STA โชว์กำไร Q1 โตแกร่ง! แย้มปี 64 ยอดขายยางสูง 1.2 ล้านตัน โบรกฯชูเป้า 65 บ.
ลุ้น STA โชว์กำไร Q1 โตแกร่ง! แย้มปี 64 ยอดขายยางพาราสูง 1.2 ล้านตัน โบรกฯชูเป้า 65 บ.
22 เม.ย. 2564

“ข่าวหุ้นธุรกิจออนไลน์” ได้ทำการรวบรวมข้อมูลและบทวิเคราะห์ เกี่ยวกับหุ้นที่น่าลงทุนในขณะนี้ โดยเน้นเป็นหุ้นที่มีผลการดำเนินงานงวดไตรมาส 1/64 เติบโต รวมถึงมีแนวโน้มผลการดำเนินงานงวดไตรมาส 2 เติบโต อย่างหุ้น บริษัท ศรีตรังแอโกรอินดัสทรี จำกัด (มหาชน) หรือ STA และ บริษัท ศรีตรังโกลฟส์ (ประเทศไทย) จำกัด (มหาชน) หรือ STGT
ทั้งนี้ บล.เคทีบีเอสที ระบุในบทวิเคราะห์แนะนำ “ซื้อ” หุ้น STA ราคาเป้าหมาย 65 บาท/หุ้น จากกรณี สมาคมประเทศผู้ผลิตยางธรรมชาติ (ARPC) คาดการณ์ปี 2564 ความต้องการใช้ยางธรรมชาติของโลกจะปรับตัวเพิ่มขึ้น 8-10% (เทียบกับปี 2563 ปรับตัวลดลง -15%)
ขณะที่ผู้ว่าการการยางแห่งประเทศไทย (กยท.) มองว่าสถานการณ์ผลผลิตยางพาราโลกในปี 2564 ต่อเนื่องถึงปี 2565 จะไม่เพียงพอต่อความต้องการใช้ โดยเห็นสัญญาณมาตั้งแต่ปลายปี 2563 ที่ธุรกิจที่เกี่ยวข้องกับการใช้ยางธรรมชาติกลับมาดำเนินธุรกิจกันใหม่ และต่างเดินเครื่องกันเต็มกำลังการผลิต
ในส่วนของสภาอุตสาหกรรมแห่งประเทศไทย (ส.อ.ท.) วางเป้าหมายการผลิตรถยนต์ของไทยปี 2564 ที่ 1.5 ล้านคัน เพิ่มขึ้น 5.12% จาก 1.42 ล้านคันในปีก่อน สะท้อนให้เห็นถึงความต้องการใช้ยางรถยนต์ทีเพิ่มมากขึ้น สอดคล้องกับกองทุนการเงินระหว่างประเทศ (IMF) คาดการณ์เศรษฐกิจ (จีดีพี) โลกปีนี้จะขยายตัวที่ 5.49% จากที่ติดลบ 3.50% ในปีที่แล้ว และคาดว่าความต้องการใช้ถุงมือยางจะเติบโต 25% ในปี 2564 และ 20% ในปี 2565
ด้าน นายวีรสิทธิ์ สินเจริญกุล กรรมการบริหาร STA เปิดเผยถึงการดำเนินงานของบริษัทในปี 64 คาดว่าจะมีปริมาณการขายยางพาราธรรมชาติทั้งปีไม่ต่ำกว่า 1.2 ล้านตัน หรือเฉลี่ยไตรมาสละไม่ต่ำกว่า 3 แสนตัน เพิ่มขึ้นประมาณ 16% จากปี 63 ที่มีปริมาณการขายยางพาราธรรมชาติ 1.03 ล้านตัน โดยสถานการณ์ในช่วง 1-2 เดือนแรกที่ผ่านมาถือว่าอยู่ในระดับที่ดี
ขณะที่สถานการณ์ราคายางพาราธรรมชาติไตรมาส 1/64 ยังอยู่ในระดับที่ดี คาดว่าราคาเฉลี่ยยางแท่งจะเพิ่มขึ้น 5-10% จากไตรมาส 4/63 ที่มีราคาเฉลี่ย 148 เซนต์สหรัฐต่อกิโลกรัม จากการฟื้นตัวทางเศรษฐกิจและความต้องการใช้ยางที่เพิ่มขึ้น รวมถึงคาดว่าจะเห็นดีมานด์เพิ่มขึ้นอย่างต่อเนื่องในช่วงไตรมาส 2 ของปีนี้
ล่าสุด บริษัทเดินหน้าขยายกำลังการผลิตน้ำยางข้น (Concentrated Latex) อีกกว่า 1.1 แสนตันต่อปี หรือเพิ่มขึ้นประมาณ 20% จากกำลังการผลิต ณ สิ้นปี 63 ได้แก่ การขยายกำลังกำลังการผลิตโรงงานจังหวัดบึงกาฬ ชุมพรและสุราษฎร์ธานี คาดว่าจะทยอยแล้วเสร็จในไตรมาส 1/65 ไตรมาส 3/65 และไตรมาส 1/66 ตามลำดับ เพื่อตอบสนองดีมานด์จากอุตสาหกรรมการผลิตถุงมือยางที่เพิ่มมากขึ้น
นายวีรสิทธิ์ กล่าวว่า จากการประเมินภาพรวมความต้องการใช้ยางธรรมชาติ (Natural Rubber) ในปี 64 มีแนวโน้มฟื้นตัวอย่างแข็งแกร่ง และกำลังเข้าสู่ช่วงขาขึ้นรอบใหม่ โดยประเมินแนวโน้มความต้องการใช้ยางพาราธรรมชาติทั่วโลกอยู่ที่ 13.4 ล้านตัน เพิ่มขึ้น 7% เทียบกับปี 63 ที่คาดว่ามีความต้องการใช้ทั่วโลกรวม 12.5 ล้านตัน ซึ่งเพิ่มขึ้นมาอยู่ในระดับใกล้เคียงกับปี 62 และคาดการณ์ว่าจะเห็นภาพรวมความต้องการใช้ทั่วโลกเติบโตอย่างต่อเนื่องในปี 65 ตามการฟื้นตัวของเศรษฐกิจโลกหากสถานการณ์การแพร่ระบาดของโรคโควิด-19 เริ่มคลี่คลาย
ทั้งนี้ สำหรับสถานการณ์ราคายางแท่งในเดือน ก.พ.64 เพิ่มขึ้นมาอยู่ในระดับกว่า 160 เซนต์/กิโลกรัม เทียบกับราคาเฉลี่ยทั้งปี 63 อยู่ที่ 131 เซนต์/กิโลกรัม โดยเป็นการปรับเพิ่มขึ้นกว่า 22%
“ปัจจัยที่ราคายางพาราธรรมชาติปรับเพิ่มขึ้นนั้น เกิดจากภาพรวมเศรษฐกิจและอุตสาหกรรมยานยนต์ในประเทศจีนที่กลับมาเติบโตได้ดี โดยจีนเป็นหนึ่งในประเทศผู้บริโภคยางพารารายใหญ่ของโลก ส่งผลให้เกิดความต้องการใช้ยางเพื่อการผลิตยางล้อในอุตสาหกรรมยานยนต์ รวมถึงได้รับผลดีจากความต้องการใช้ยางพาราธรรมชาติ ที่เพิ่มขึ้นในอุตสาหกรรมการผลิตถุงมือยาง หลังเกิดการแพร่ระบาดของโควิด-19” นายวีรสิทธิ์ กล่าว